Benɛ Isak ye jeha 40 ɔ, e ngɔ yo. A tsɛɛ e yo ɔ ke Rebeka. Isak suɔ Rebeka wawɛɛ. Pee se ɔ, a fɔ binyumuhi enyɔ. A ji hawi.
Nɔkɔtɔma a biɛ ji Esau, nɛ wayoo ɔ biɛ ji Yakɔb. Esau pɔɛ we mi himi, nɛ e le de dami saminya. Se Yakɔb lɛɛ daa nɛ ɔ, e ngɛ we mi.
Jamɛ a be ɔ mi ɔ, ke bitsɛ ko ngɛ weto ní komɛ kaa zugba kɛ sika nɛ e gbo ɔ, a gbaa kɛ haa e bimɛ. Bitɛte ɔ náa fuu pe e nyɛmimɛ ɔmɛ. A tsɛɔ weto ní nɛ a gbaa a ke gbosi ní. Ngɛ Isak weku ɔ mi ɔ, si nɛ Yehowa wo Abraham ɔ hu piɛɛ gbosi ní nɛ bitɛte ɔ ma ná a he. Esau nɛ́ kaa si nɛ Yehowa wo Abraham ɔ he hia. Se Yakɔb lɛɛ, e le kaa a he hia wawɛɛ.
Ligbi ko ɔ, benɛ Esau je de dami kɛ ba we mi ɔ, pɔ tɔ e he wawɛɛ. Jamɛ a be ɔ mi ɔ, Yakɔb ngɛ ní hooe. Esau nu niye ní ɔ he via, lɔ ɔ he ɔ, e de Yakɔb ke: ‘Hwɔ ngɛ mi yee! Ha mi nɔ́ tsutsu nɛ ɔ eko ma ye!’ Yakɔb de lɛ ke: ‘Yoo, ma ha mo. Se loko ma ha mo ɔ, ja o wo mi si kaa o kɛ gbosi ní nɛ o ma ná a ma ha mi.’ Esau de Yakɔb ke: ‘Pi ye kɔmɔ ji gbosi ní ɔ! Ke o suɔ ɔ, o ma nyɛ ma wo. Imi lɛɛ niye ní kɛkɛ i ngɛ hlae nɛ ma ye.’ Anɛ o susu kaa nile ngɛ nɔ́ nɛ Esau pee ɔ mi lo? Dɛbi, nile be mi kulaa. Esau ngɔ nɔ́ ko nɛ e he jua wa saminya kɛ tsake niye ní bɔɔ ko.
Isak ba pee nɔmoyo, nɛ be su nɛ e sa kaa e jɔɔ e bitɛte ɔ. Se Rebeka ye bua Yakɔb nɛ ji Esau senɔ ɔ, nɛ lɛ mohu e ná jɔɔmi ɔ. Benɛ Esau ná le enɛ ɔ, e mi mi fu wawɛɛ, nɛ e to kaa e maa gbe e nyɛmi ɔ. Akɛnɛ Isak kɛ Rebeka suɔ kaa a maa bu Yakɔb he konɛ Esau nɛ ko gbe lɛ he je ɔ, a de Yakɔb ke: ‘Yaa o nyɛ nyɛminyumu Laban ngɔ, nɛ o hi lejɛ ɔ kɛ ya si benɛ Esau tsui maa ba si.’ Yakɔb bu e fɔli ɔmɛ tue, nɛ e tu fo kɛ je konɛ e nyɛmi ɔ ko gbe lɛ.
“Ke nɔmlɔ nine su je ɔ tsuo nɔ, se e wami laa lɛ ɔ, mɛni nɔ́ kpakpa e ma ná? Mɛni tutuutu nɛ nɔmlɔ ma nyɛ maa ngɔ kɛ ha konɛ e kɛ tsake e wami?”—Maako 8:36, 37